Will (Landkreis Horborg)

Will () is en Dörp in de Gemeen Will (Samtgemeen Töst) in’n Landkreis Horborg, Neddersassen.

 Geografie 

Will liggt to’n gröttsten Deel an dat linke Över von de Eest. De Fuhlaubeek flütt in’n Westen langs un münnt in’n Noorden von’n Oort in de Eest.

De Naveröörd sünd Hökel in’n Noorden, Handörp un Wörm in’n Noordoosten, Inzmöhlen in’n Oosten, Wehlen in’n Süüdosten, Cordshagen, Wintemaur an de Chaussee un Wintemaur-Gäbesdörp in’n Süden, Ottermoor, Groot un Lütt Todtshorn in’n Süüdwesten, Haßel in’n Westen, Kamp mit Kamperlien un Hinkenbossel in’n Noordwesten.

 Historie 

Dat eerste Maal kummt de Oort an’n 11. November 1105 in de Oorkunnen vör. Disse Oorkunn hannelt von dat Utstafferen för dat ne’e Klooster Katelnborg dör Adela von Katelnborg.

In’n Eersten Weltkrieg sünd ölven Soldaten ut Will fullen oder vermisst un in’n Tweten Weltkrieg 34.http://www.denkmalprojekt.org/dkm_deutschland/welle.htm

 Verwaltungsgeschicht 

In de Franzosentied von 1810 bet 1814 hett de Oort to de Mairie Töst in’n Kanton Töst höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1852 to de Vaagdie Töst in dat Amt Horborg tohöört. 1852 is de Vaagdie Töst in dat Amt Mesborg wesselt, dat 1859 denn in dat Amt Töst ümwannelt worrn is. Na 1885 weer dat in’n Kreis Horborg. 1932 is dat Deel von’n ne’en, grötteren Kreis Horborg worrn.

De Oort hett an’n 1. Juli 1972 mit de Gemeenreform in Neddersassen tohoop mit Kamp de nu gröttere Gemeen Will billt.

 Inwahnertall 

 Religion 

Will is evangeelsch-luthersch präägt un höört to dat Kaspel von de Nikodemus-Kark in Handörp. Disse Kark is 1957 bet 1959 boot worrn. Vörher hett de Oort to dat Kaspel von de Johannes-de-Döper-Kark in Töst höört.

För de Kathoolschen is de Hillig-Hart-Kark in Töst tostännig, de siet 1. November 2014 to de Karkengemeen St. Petrus in Bookholt tohöört.

 Kultur 

En Denkmaal för de Fullenen ut de twee Weltkrieg’ steiht in Will vör dat Sprüttenhuus.

 Verenen 

De Schüttenvereen Kamp un Ümgegend, bi den de Lüüd ut Will mitmaken doot, is 1921 grünnt worrn. De Turnvereen Will is 1924 grünnt worrn.

 Weertschop un Infrastruktur 

De freewillige Füürwehr Will is 1936 grünnt worrn.

 Verkehr 
duum|Oortsschild mit plattdüütschen Naam

Dör Will löppt de Bundsstraat 3, de in’n Süden över Wintemaur an de Chaussee na Snevern un Soltau to geiht un in’n Noorden över Hökel un Sprötz na de B 75 bi Bookholt un de B 73 bi Buxthu. In’n Noordwesten geiht de Landsstraat 141 na Töst un in’n Süüdoosten de Kreisstraat 27 över Handörp, Inzmöhlen un Wesel na Unnel un Sohrendörp.

De Oort höört siet 2013 ok to de Öörd, de tweesprakige Oortsschiller hebbt, op de blangen den hoochdüütschen Naam ok de plattdüütsche mit op steiht (Öörd mit tweesprakige Oortsschiller Plattdüütsch/Hoochdüütsch).

De nächste Autobahn is de Autobahn 1. De Opfohrt 44 Raad liggt so 15 Kilometer in’n Noorden von Will.

De nächste Bahnhoff is so bi dree Kilometer wied weg in’n Oosten de Bahnhoff Handörp an de Heidbahn. De Bahnhoff Töst an de Bahnlien Hamborg–Bremen liggt knapp söven Kilometer in’n Noordwesten.

 Scholen 

De Kinner ut Will gaht na de Grundschool Handörp op School. Na de Grundschool gaht de Kinner normalerwies in Töst na School, op de Hauptschool Töst, de Realschool Töst oder dat Gymnasium Töst.

 Lüüd 

De plattdüütsche Schriever Friedrich Freudenthal hett in siene fröhe Tied en Stoot lang as Postgehülp in Will leevt.

 Literatur 

 Helmut R. Tödter: Kampen, Welle und Todtshorn. Heimatbuch des südlichen Todt. PD-Verlag, Heidenau 2005

 Footnoten 

Kategorie:Oort
Kategorie:Landkreis Horborg